Arundhati Roy

Suzanna Arundhati Roy (1961eko azaroaren 24a - ) idazle, pentsalari eta ekintzaile indiarra da.

Meghalayako (Indiako Ipar ekialdea) estatuan jaio bazen ere gaztaroa Keralako (Indiako hego mendebaldea) estatuan eman zuen. Aita Hindu erlijiokoa zuen eta ama aldiz, siro-ortodoxo kristaua. Aniztasun honen lekuko bere eleberri ezagunena dugu: "The God of Small Things", kritikak nahiz irakurlegoak txalotutako nobela bikaina. "The God of Small Things" 1997 Bokeer Prize saria eskuratu zuen eta Roy nazioartean ezagutzera eman zuen.2017an, argitaratu zuen bere bigarren eleberria: The Ministry of Utmost Happiness.

Arundhatiren bizitza ez da nola nahikoa izan. 16 urterekin etxea utzi eta New Delhi hirira jo zuen. Han etxola batean bizi eta hamaika lanetan aritu zen. Boheme urteak izan ziren Arundhatirentzat. Arkitektura ikasketak egin zituen New Delhin eta lehen aldiz esposatu zen ikasten zuen bitartean. 1984an bere bigarren senarra izanen zen Pradeep Kishen zinemagilea ezagutu zuen eta zinema munduan hasi zen lanean. Herritar xume bezala ikus dezakegu "Massey Sahib" filmean eta "In Which Annie Gives it Those Ones" eta "electrical moon" filmetan gidoilari lanetan aritu zen.

 Aktibista eta pentsalaria 

Indiako Estatua aunitz aldatu da urte gutxiren buruan. Garapen teknologikoa, mundializazioak eta militarismoa Indiako gizarteak eta kultura erroturik dituen baloreekin talka egin dute. Arundhatiren jarduera ekintzaileak horretan datza: kritika zorrotza egiten dio aldaketa horien nondik norakoei, batik bat Indiako populuarengan den zama eta sufrimendua salatuz. Thar basamortuan, Rajastanen, Indiako gobernuak eginiko froga nuklearrak Arundhatiren kontrako jarrera irmoa jaso zuten, eta bakezaletasun berriaren inspirazio iturri izan den "The End of Imagination" saiakera sortu zuen horren karira. Indian eginiko obra hidrauliko erraldoiak bere jo puntuan izan dira: urtegiak baztertutako pertsonak eta ekologiari sortutako kalteak jaso dute Idazlearen arreta. Indiako gizartean bazterturik bizi diren "Ukiezinen" eta "adivasien" (Tribuetako jendea) egoera, biziki salatu ditu Arundhatik.

Roy-ren jarduera Indiako egoeratik haratago ere joan dira: Estatu Batuen gobernuak daraman politikaren kontra gogor jardun da eta jarduten da. Esate baterako, 2005. urtean Iraken inguruko Tribunalean aritu zen.

Azkenengo urtetan Royk indarberritu du ekintzarako joera eta bere ikuspegi kritikoa: Indian kritika-ezinak diren aferak kritikatuz gaindi ikuspegi alternatibo bat eskaintzen du esperantzarako diskurtso bat eraikiz. Horren lekuko dira Kaxmir eskualdeko independentziaren aldeko jarrera edo mugimendu naxalitaren kontrako borroka dela eta Indiako Armadak Adhivasien kontra darabilen hilketak, nahi eta nahiezko herrien lekualdatu eta lur lapurreta ( ikusi esate baterako http://zeenews.india.com/news/nation/anti-naxal-operations-govt-to-deploy-10-000-crpf-troopers_808442 bere Capitalism: A Ghost Story. 2014 saiakeran aipatzen duena) haren aburuz, Indiako jabe bihurtu diren korporazio interesen mesedetan. Kapitalismoa du jomuga Arundhatik eta Indian horren adierazle diren nazionalismoa eta lurraren suntsipena. Txiroen eta desjabetuen aldeko borroka da ekintzaileak aurrera daramana: demokraziaren kontzeptua berdintasunaren eta justiziaren baloreen inguruan eraiki nahian.

 Lanak 
 Eleberria 
 The God of Small Things 1996
 The Ministry of Utmost Happiness 2017
 Saiakera 
 The Cost of Living ("The Greater Common Good" eta "The End of Imagination"saiakerak) 1999
 The Algebra of Infinite Justice. 2002
 Power Politics. 2002
 War Talk. 2003
 An Ordinary Person's Guide To Empire, 2004
 Public Power in the Age of Empire. 2004
 The Checkbook and the Cruise Missile: Conversations with Arundhati Roy. 2004
 The shape of the beast: conversations with Arundhati Roy. 2008
 Listening to grasshopepers: field notes on democracy. 2011
 Broken Republic: Three Essays. 2011
 Walking with the Comrades. 2011
 Kashmir:the case for freedom 2011
 The Hanging of Afzal Guru and the Strange Case of the Attack on the Indian Parliament. 2013
 Capitalism: A Ghost Story. 2014

Kategoria:Ingelesezko idazleak
Kategoria:Indiako idazleak
Kategoria:Indiako hinduak
Kategoria:Indiako aktibistak
Kategoria:Indiako XX. mendeko idazleak
Kategoria:XXI. mendeko Indiako idazleak
Kategoria:XX. mendeko emakume idazleak
Kategoria:XXI. mendeko emakume idazleak
Kategoria:Indiako bakezaleak
Kategoria:Delhiko Unibertsitateko ikasleak